उदालगुरि , 14 आगस्ट : कभिड - 19 नि गिथावनायै गोसारनाय थासारिनि गेजेरावनो राइज्योनि गुबुन गुबुन ओन्सोलजों लोगोसे उदालगुरि जिल्लायावबो खंगा 74 थि उदांश्री सानखौ गाबोन 15 आगस्टखालि मेहेरगोनां हाबाफारि साननि गेजेरजों गोखोडै खुंनो थाखाय उदालगुरि जिल्ला खुंथाया साखा - फारा जादों । उदालगुरि जिल्ला खुंथायनि बान्जायनायाव जिल्ला खुंथाय मावख 'नि पेरेड ग्राउन्डयाव जिल्लानि खुंगा 74 थि उदांश्री सानाव माहारिनि फिरफिलाखौ बिरहोनाय जागोन । साननि हाबाफारि बायदियै गाबोन 5.30 रिंगायाव सुबुं फोनांजाब बिफाननि गेजेरजों हादत अनफावरि देंखो रोजाबनाय आरो 7.30 रिंगायाव गावआरि फसंथान , सरकारि फसंथानफोराव माहारिनि गाब गोनां फिरफिलाखौ बिरहोनाय , 8.00 रिंगायाव सरकारि आरो बेसरकारि मावख 'फोराव फिरफिला बिरहोनाय , 8.50 रिंगायाव माहारिनि बिफा महात्मा गान्धीनि मुसुखायाव बिबार बावनाय हाबाफारि , 8.55 रिंगायाव गाहाय आलासिनि मासि आजावनाय , 9.00 रिंगायाव माहारि फिरफिला बिरहोनाय , 9.05 रिंगायाव गाहाय आलासिनि बिबुथि , 9.25 रिंगायाव बाहागो लानाय पुलिस , गुबुन गुबुन फरायसालि –फरायसालिमानि फरायसाफोरनि पेरेड दिन्थिनाय , 9.35 रिंगायाव बान्था रान्नाय , 10.30 रिंगायाव उदालगुरि सिभिल देहाफाहामसालिनि बेरामि आरो जिल्ला जोबथेसालिनि कइडिफोरनि गेजेराव जाग्रा आदारफोर रान्नाय , बेलासिनि 5.45 रिंगायाव फिरफिला बोख्लायनाय आरो मोनाबिलि 6.30 रिंगायाव गोजोननि बाथि फोजोनाय हाबाफारिफोरा गाबोननि सानाव फारियै खंजागोन । फारसेथिं थांनाय बोसोरफोरनि रुजुनायाव बे बोसोरावबो राइज्योयाव उदांश्री साननि लोब्बायै सुबुंफोरनि रंजा - बाजानि गोसोजों फालिगोनखौ नुनो मोन्दों । थांनाय बोसोरफोरनि रुजुनायाव बे खेबाव उदालगरि जिल्लायाव खंनो लानाय उदांश्री साननि माखासे हाबाफारिखौ बोखारनाय जादों । हाबाफारि बायदियै आसाम पुलिसनि मोन 3 हान्जायाल'बे खेबनि उदांश्री साननि समाव मार्सपास्टआव बाहागो लागोन । थांनाय समबारनिफ्राय बेफोर मख 'जानाय पुलिस हान्जाया उदांश्री साननि टुंगोन जायगायाव प्रेक्टिस खालामनायखौ सोलिहोबाय थाबोदों । उदालगुरि जिल्ला खुंगिरि मावख 'नि लांगोनायाव गाबोन खुंनो लानाय उदांश्री साननि थियारि जानायखौ जिल्ला टुंगिरि प्रकास रन्जन घरपलियाआ नायगिदिनाय जायो । उदांश्री सानखौ गाहामै खुंनो साखा - फारा जानायाव दासान्दि पुलिस बिफानआ जिल्लायाव रैखाथिनि राहाखौबो गोनों थिसन्नायजों लोगोसे बे राहानि सायाव खौरां लादों पुलिस बिबानगिरि बिद्युत दास बर 'आ । जिल्लासिम हाबफैनाय गासैबो हाबग्रा लामाफोरखौ हर - सान पुलिसआ सिग्रोमनायजों लोगोसे गोनों नोजोर लाखिनायबो जादों उदालगुरि जिल्ला खुंथाया । गाबोननि सानाव खुंजानो गोनां खुंगा 74 थि उदांश्री सानखौ जिल्लायाव गाहामै खुंनो हागोनखौ जिल्ला खंथाया आबुडै मिजिंथिदों । 
उदांश्री साननि लोब्बायै उदालगुरि जिल्ला खंथाया गोखोडै साखा - फारा